Кнез од Семберије/2
II

КНЕЗ ИВО, ПЕТРОНИЈЕ, ШИШО, ПРЕЂАШЊИ

КНЕЗ ИВО (Излази из куће, а за њим Шишо. На кнезу плаветне чохане чакшире, ђечерме све златом окићено, у злату сијају два сребрна пиштоља и нож, о бедрима богата сабља, на ногама црвене чизме. Врх свега огрнут ћурком): Добро ми дошли, кметови!
КМЕТОВИ (Устају сви на ноге и, клањајући се, стављају руке на груди): Боље те нашли, кнеже!
КНЕЗ ИВО: Мало вас је?
ТРЕЋИ КМЕТ: За послом смо, кнеже, а доћи ће их јоште!
ПРВИ КМЕТ: Зар ће поред твоје ријечи неко изостати?
ШИШО: Кој одоцни, тај је изостао.
КНЕЗ ИВО: Добри сте, колико да вас је. (Мајци). Мајко, пођи у кућу, имам са кметовима мало разговора.
БОЈА: Одох, Иво, одох да прислужим кандило пред иконом, јер чело ми се твоје мутно види. (Одлази у кућу).

Кнез од Семберије